Am Morge isch dr Isard scho nüm so begeischteret gsi vo dr Weid, aber natürlich het er jo no sis mitgschleppte Chraftfuetter übercho… Nachemä Zmorgä wie im Hotel (inklusive Nutella, hmmm!), plus Sandwich für unterwägs ischs scho 9i gsi, bis mir wieder furt gsi si. Und dä Tag het grad nid so super  agfangä: 200m vom Hof wäg, nid ufpasst, Zügel abegheit, drufgstande, g`chlöpft: Läderriemli kaputt, und vorallem s`Vorderteil vom Zügel het`s irgendwo ane furt g`spickt, das hani nüm gfundä   So blöd, ha mi grad chli gnärvt, und afo Pros und Kontras vo offene und zuenige Zügel abwäge…!   Ha ufgeh. Ha in däm härzige Kaiserstuhl no müese Föteli mache und denn hei  mr is s`erschte Mol müese dur sone Fuessgänger-Barrikade zwängä: Es isch kei Riitverbot, aber es het so Holzdurchgäng wo n`es (dünns) Ross grad durechunnt, wenn vorne und hindedra grad Platz isch, aber wenn nid… Jä nu, vorläufig simmer ufem Wägli und das isch au no rächt schön gsi, abgseh vo all dene Raupe und Chäfer, wo mir wieder gsammlet hei… Die negscht Barrikade hämmer denn mehr oder weniger elegant grad es Hübeli duruf müese, zums umgoh… Nach Tössriederen (das  chönnt am Ändi vo dr Wält si!) hämmer wieder uf mä schöne Wäg guet chönne vorwärts goh, bis in d`Tössegg. Sonä unglaublich schöni Gegend, mit so suuberem Wasser, das mä ufe Bode gseht… Superschön! Mir si wägere Umleitig ä Hang abe g`rütscht (dr Isard chunnt fang einigermasse bereitwillig mit ;o)) und uf mä sauschöne Wägli (Rhy-Uferwäg halt, und Biberpfad) glandet, wo eus bis nach Berg am Irchel brocht het. Es isch ä spannends Wägli gsi, mit extrem schöner Ussicht, meischtens sehr sicher und mit Stäge und  Brüggli, aber es isch soo lang gsi! Mir si froh gsi denn bi däm Dorf chönne Mittagspause mache und verschnuufä. Dr Isard het sälber aständig gfrässe, so dass ich ha chönne zum Ben in Schatte sitze. Bi dr Thur-Mündig wärs zwar au sehr schön, aber will sie dört grad alli Wäg neu mache, und alti Wasserläuf wieder ufbräche, chamä eigentlich niene durä. Müehsam. Aber ebe, die schöne Stück entschädige immer wieder für söttigi Sache. Ufere Wiese hani no ä Hund gseh, s`hät  chönne dr Soggä si, dä het würklich genau glich usgseh! I ha denn es paar Wort mit dere Frau gschwätzt, aber will die dört oben-ohne am sünnele gsi isch, isch das irgenwie ä biz ä komischs Gspröch gsi ;o) Ä schöni, gmäiti Matte zum galoppiere (allerdings mues mä Monsieur mit viel Druck überzüge), Aue, Liechtwald-Landschaftä und Örtli wie zum Bischpiil Ellikon si unglaublich schön, und mache sone Trip zu däm was er isch: Eifach umwärfend schön! Au dr "Umwäg" über  d`Halbinsle Rheinau het sich definitiv g`lohnt, obwohl`s sehr verwirrend isch, dr Rhy plötzlich uf allne Siite z`ha… Ufem räschtliche Wäg bis uf Marthale hani no es paar "do-chunnt`s-mr-bekannt-vor"-Ort gseh, und bi denn schliesslich trotz emä Umwäg und emnä fehlendä Brüggli zunere normale Ziit bi Ochsners acho. Bim Znacht hani mi definitiv überässe, aber es isch so super guet gsi! Und denn au no Glace mit heissä Beeri zum Dessert,  hmmm!  In dr riesige Box hani s`Stroh denn uf d`Hälfti vo dr Flächi gschuuflet, sälbst dört hätte no zwei Ross platz gha ;o)